b"\n_START_ARTICLE_\nMorane-Saulnier\n_START_PARAGRAPH_\nMorane-Saulnier on ranskalainen lentokonetehdas. Yhti\xc3\xb6n perustivat nimell\xc3\xa4 A\xc3\xa9roplanes Morane-Saulnier 10. lokakuuta 1911 L\xc3\xa9on Morane ja Raymond Saulnier, joka oli suunnittellut lentokoneita jo ilmailupioneeri Louis Bl\xc3\xa9riotn kanssa._NEWLINE_Vuonna 1913 Marcel Brindejonc lensi Euroopan l\xc3\xa4pi Morane-lentokoneella. Roland Garros lensi V\xc3\xa4limeren yli MS Type H -lentokoneella alle kahdeksassa tunnissa._NEWLINE_Morane-Saulnier L oli ensimm\xc3\xa4inen kaupallisesti onnistunut kone. Siin\xc3\xa4 oli potkurin l\xc3\xa4pi ampuva konekiv\xc3\xa4\xc3\xa4ri, jota kehitettiin Roland Garrosin kanssa. Se kuitenkin ampui lavat rikki. Lapoja vahvistettiin metallilevyill\xc3\xa4 vuonna 1915 ja synkronointia pyrittiin parantamaan. Ensimm\xc3\xa4isess\xc3\xa4 maailmansodassa Moranen koneet osoittautuivat hyviksi h\xc3\xa4vitt\xc3\xa4j\xc3\xa4lentokoneiksi \xe2\x80\x93 muun muassa ranskalainen h\xc3\xa4vitt\xc3\xa4j\xc3\xa4-\xc3\xa4ss\xc3\xa4 Georges Guynemer lensi Moranella. _NEWLINE_1920-luvun lopussa ja 1930-luvun alussa yhti\xc3\xb6 tuotti M.S.230- ja M.S.315 -koneita. Arm\xc3\xa9e de l'Airin paras h\xc3\xa4vitt\xc3\xa4j\xc3\xa4 toisen maailmansodan alussa oli M.S.406, mutta se oli suunniteltu vuonna 1935, ja vuonna 1940 se oli aikansa el\xc3\xa4nyt. _NEWLINE_Sotien j\xc3\xa4lkeen Morane-Saulnier tuotti koulukoneita ja siviilikoneita. Potez osti yhti\xc3\xb6n 7. tammikuuta 1962 ja se sai nimen Soci\xc3\xa9t\xc3\xa9 d'Exploitation des \xc3\x89tablissements Morane-Saulnier (SEEMS). Vuonna 1965 se sulautettiin Sud Aviation -yhti\xc3\xb6\xc3\xb6n ja 1966 siviilikoneet siirrettiin Soci\xc3\xa9t\xc3\xa9 de Construction d'Avions de Tourisme et d'Affaires -yhti\xc3\xb6lle (SOCATA), jonka A\xc3\xa9rospatiale osti my\xc3\xb6hemmin._NEWLINE_Yhti\xc3\xb6n toiminta jatkuu EADSin osana."